НэфI-ней халъхьэ хъунукъым
КъБР-м егъэджэныгъэмрэ щIэныгъэмкIэ и министрым и къалэнхэр зыгъэзащIэ Емуз Нинэ иригъэкIуэкIащ муниципальнэ щIыналъэхэм егъэджэныгъэмкIэ я управленэхэм я унафэщIхэр, экзаменхэр къыщыIахыну пунктхэр здэщыIэну школхэм я унафэщIхэр, район, къалэ администрацэхэм я Iэтащхьэхэм я къуэдзэхэм ящыщу 2014 гъэм къэрал экзамен зэгуэтхэр къеIыхынымкIэ жэуап зыхьхэр кърихьэлIэу.
«Къалэн пэрытыр икIи нэхъыщхьэ дыдэу щытыр экзаменхэр нэфI-ней хэмылъу, захуагъэр и лъабжьэу икIи зэIухауэ егъэтыныр къызэгъэпэщынырщ», — жиIащ Емуз Нинэ. 2014 гъэм къэрал экзамен зэгуэтхэр къызэрыIахым халъхьэнур технологие, информацэ зэхъуэкIыныгъэ щхьэхуэхэрщ. Къапщтэмэ, телефонхэр, къинэмыщI гаджетхэр экзаменхэр къыщыIах пэшхэм щIахьэну хуиткъым. Апхуэдэ Iуэху къыщIагъэщмэ, экзаменхэм кърикIуахэр къамыщтэну хуитщ. Абы школхэр къэзыуххэри я адэ-анэхэри щыгъуазэу щытыпхъэщ.
Емуз Нинэ хэхауэ жиIащ школхэр къэзыуххэм я зэфIэкIыр иджы щыщIэдзауэ тхьэмахуэ къэс къапщытэурэ ирагъэкIуэкIын зэрыхуейр, апхуэдэу дэтхэнэ школми консультацэхэр щрагъэкIуэкI пунктхэр къызэрыщызэIуахыпхъэр.
«Сабийхэм сыт и лъэныкъуэкIи дадэIэпыкъун хуейуэ аращ, ахэр экзаменхэм ящыдмыгъащтэу. Абыхэм я фIэщ щIын хуейщ апхуэдэ экзаменхэр тэмэму зэрахуэтынур икIи езыхэм къыхах дэтхэнэ вузми пщIэншэу зэрыщIэтIысхьэфынур, сыту жыпIэмэ, ди вузхэм бюджет ахъшэкIэ щрагъэджэн хуейхэм я бжыгъэм нэхърэ республикэм школхэр къыщызыуххэр нэхъыбэкъым», — пыухыкIауэ жиIащ ведомствэм и унафэщIым.
Ныбэжь Таисие,
КъБР-м Егъэджэныгъэмрэ щIэныгъэмкIэ и
министерствэм и пресс-IуэхущIапIэм и лэжьакIуэ.
